आर्मी और एयरफोर्स की पेंडिंग भर्ती के अभ्यर्थी राहुल गांधी से मिले

Sun, 28 Jan 2024 17:30:19 +0000

भारतीय थल सेना और वायुसेना के अभ्यर्थियों ने कांग्रेस के पूर्व अध्यक्ष राहुल गांधी से उनके आवास 12 तुगलक पर मुलाकात की। अभ्यर्थियों ने कहा देश की सेवा करने का जज़्बा और जुनून आज भी है। लेकिन, सरकार ने देश के किसानों और जवानों को टार्गेट किया है क्योंकि ज्यादातर अभ्यर्थी किसान परिवार से आते हैं। अभ्यर्थी कहते हैं, घर-परिवार सब जगह लोगों ने ताना मारना शुरू कर दिया है। अब जीने की इच्छा खत्म हो गई है। केंद्रीय मंत्री राजनाथ सिंह और अनुराग ठाकुर का आश्वासन मिला लेकिन प्रक्रिया पूरी नहीं हुई।
अभ्यर्थियों ने विशेष आग्रह के साथ राहुल गांधी से कहा, हमारी बात को संसद में उठाएं। राहुल गांधी ने कहा, सरकार को भर्ती पूरी नहीं करनी थी तो सब अभ्यर्थियों को कंपनसेशन देना था या अग्निवीर में अभ्यर्थियों को नौकरी देनी चाहिए।

बिहार के चंपारण से देश की राजधानी दिल्ली तक पैदल यात्रा कर 2 दिसंबर को पेंडिग भर्ती के अभ्यर्थियों ने धरना प्रदर्शन स्थल जंतर–मंतर पर धरना दिया था। केंद्र सरकार द्वारा विगत वर्ष 14 जून 2022 को अग्निपथ योजना को मंजूरी दी थी। इस योजना के लागू होने से भारतीय थल सेना और वायुसेना की भर्ती को रद्द कर दिया था। इस भर्ती को लेकर देश के 63 युवाओं ने आत्महत्या की थी।